Motörhead
1975-1977 – Раните години – албумот „Моторхед“
Леми беше отпуштен од Хоквинд во мај 1975 година, поради, како што тој вели, „земање на погрешни дроги“. Беше уапсен под сомнеж дека поседува кокаин на канадската граница и помина пет дена во затвор, што предизвика бендот да откаже некои настапи во Северна Америка. Потоа сам, Леми реши да направи нов бенд под името Моторхед, инспириран од последната песна што ја имаше напишано за Хоквинд. Целта на Леми беше, како што изјави: „да се концентрира на музиката: гласна, брза, градска, арогантна, параноична, рокенрол зависен од брзина... ќе биде толку гласна што ако се преместиме во соседната куќа до вас, вашата жива ограда ќе умре“. На препорака од Мик Фарен, тој ги регрутира Лери Волас (од Пинк Ферис) на електрична гитара и Лукас Фокс на тапани. Според Леми, првата проба на бендот беше во продавница за мебел во Челзи, Англија во 1975 година. Килмистер има речено дека тие крадеа музичка опрема, бидејќи немаа доволно. Нивниот прв ангажман беше како поддршка за Гринслејд во Роудхаус, Лондон, на 20 јули 1975 година. На 19 октомври, со 10 отсвирени настапи, тие беа предгрупа на Блу ајстер калт на Хамерсмит Одеон. Бендот потпиша договор со Јунајтед артистс на Ендру Лодер, човекот со кој работеше Леми во претходниот бенд, Хоквинд. Тие ги снимија првите сесии во студијата на Рокфилд во Монмаут со продуцентот Дејв Едмундс. На тие сесии Фокс покажа дека не е способен за бендот и го заменија со тапанарот Фил „Филти енимал“ Тејлор, близок познаник на Леми. Нивната продуцентска куќа не беше задоволна со материјалот и одби да го издаде, иако тој беше потоа издаден како „На условно“ во 1979 година, по што бендот доживеа успех. Во февруари 1976 година, откако одлучи дека им требаат двајца гитаристи, бендот организира аудиција за „Брзиот“ Еди Кларк. Волас, кој продолжи да оди на турнеја со повторно обединетите Пинк Ферис, се откажа после аудицијата и Кларк остана единствен гитарист. Ова трио, Леми – Кларк – Тејлор денес се смета за „класичната“ постава на Моторхед. Во декември, бендот го сними синглот „Leaving Here“ за Стиф рекордс, но Јунајтед артистс интервенираа за да го спречат издавањето бидејќи бендот беше сè уште во договор со нив, и покрај одбивањето да го издадат нивниот деби-албум. Првичните реакции на бендот беа негативни; во музичкото списание NME беа наречени „најдобриот најлош бенд на светот“. До април 1977 година, бидејќи седеа со скрстени раце и имаа малку публицитет, Тејлор и Кларк сакаа да се откажат, и по една кратка дебата, бендот се согласи да направи проштален концерт во клубот Марки во Лондон. Леми го запознаа со Тед Керол од „Чизик рекордс“ на кој му рече да донесе преносливо студио на настапот за да го сними за спомен. Керол не можеше да најде, но после шоуто отиде зад сцената и им понуди два дена во студиото на Ескејп за да снимат сингл со продуцентот Спиди Кин. Бендот ја прифати понудата, и наместо сингл тие снимија 11 недовршени песни. Керол им даде уште неколку дена во студијата Олимпик за да ги завршат вокалите и бендот доврши 13 песни за издавање како албум. Во јуни, Чизик го издаде синглот „Моторхед“, проследен со албумот „Моторхед“, во август, кој остана една недела на 43 место на британската топ-список на албуми. Бендот отиде на турнеја во Велика Британија заедно со Хоквинд во јуни, и потоа кон крајот на јули тие ја започнаа турнејата „Beyond the Threshold of Pain“ со Д Каунт бишопс. Во август, Тони Секунда го презеде менаџирањето на бендот и тие не можеа повеќе да седат повеќе време заедно, така што Кларк и Тејлор ја имаа формирано групата Д Магрс со Спиди Кин и Били Рат.